Referat fra mødet i Lokalbibliografisk Udvalg Nordsjælland på Hillerød Bibliotek mandag den 5 maj 2008 kl. 9.00 – 11.00.

Deltagere: Sys Sigurd, Hillerød, Bente Stonor Nielsen, Egedal, Susanne Persson, Frederikssund, Merete Carstens, Fredensborg, og Eva Stennicke, Helsingør.

Referent: Eva Stennicke

Dagsorden:

1. Godkendelsen af dagsordenen.
Godkendt

2. Godkendelse af referatet fra den 19/11 2007.
Referatet blev godkendt med en bemærkning til punkt 6 ”Markedsføring af lokalbibliografien – også i det gamle Københavns Amt”. Sys Sigurd og Bente Stonor undersøger om spørgsmålet om lokalbibliografisk arbejde var blevet behandlet i ”Netværksgruppen for voksenbiblioteksområdet”, hvortil emnet blev henvist fra ledermødet.

3. Kort opsamling – orientering om de lokalbibliografiske poster i Netpunkt – bibliotek.dk/v Eva Stennicke
Helsingør opdaterer nye og rettede poster til Netpunkt hver uge. 
Eva har på opfordring fra Bodil Dalgaard-Møller (DBC) skrevet en artikel til FABITA om, hvad lokalbibliografiposternes indtog i Netpunkt har betydet i Helsingør. Artiklen er i skrivende stund ikke trykt, men Eva refererede fra artiklen, at afleveringen af posterne bl.a. har medført en professionalisering i det daglige arbejde. Tidligere lå posterne ”bare” sammen med eller som nabo til beholdningsposterne i Helsingørs base. Nu optræder de pludselig i en større sammenhæng og skal matche andre og centralt katalogiserede poster for at få tilknyttet bestil-funktionen. Lokalbibliografiposterne adskiller sig stadig jævnligt fra andre poster ved deres detaljerede noter og emneord, men bevidstheden om at posterne nu er langt mere synlige og at tilgængeligheden er langt større, bidrager til professionaliseringen. 
I november 2007 blev der afholdt en høring ang. udviklingen af bibliotek.dk i 2008. På Styrelsen for Bibliotek og Mediers hjemmeside http://www.bs.dk/content.aspx?itemguid={F50519C6-6030-4E25-9DF2-87C8C5EE0284} kan man se hele udviklingsplanen med løbende opdateringer. (Udviklingsplanen er en aftale mellem Styrelsen og DBC).
Under Tema A11: Nye data i bibliotek.dk står ”Der skal løbende være opmærksomhed på muligheden for at integrere nye biblioteksrelevante data i bibliotek.dk. I en række svar på høringen i november 2007 blev foreslået at alle de lokalbibliografiske poster, der nu er kommet med i Danbib, også gøres tilgængelige for slutbrugerne og således bliver søgbare i bibliotek.dk. Der gøres de nødvendige forberedelser til dette.

Projekt A11a: Lokalbibliografiske poster i bibliotek.dk. Notat: Afsluttet 11/3/2008 11.000 kr.
Notatet er offentliggjort Lokalbibliografiske poster i bibliotek.dk og implementeringsprojekt A11b er aftalt.
Projekt A11b: Lokalbibliografiske poster i bibliotek.dk. Implementering. Nyt projekt Estimat 36.000 kr. Ikke igangsat.

Ovenstående bør betyde at de lokalbibliografiske poster er søgbare i bibliotek.dk inden årets udgang. Noget som virkelig har betydning for formidlingen af materialet.
Eva spurgte lidt til deltagernes erfaringer med Netpunkt. Hvis der ikke er lokaliseringsoplysninger til en artikel fra ens eget lokalhistoriske tidsskrift, kan det skyldes at man aldrig har indberettet tidsskriftet til DBC eller har indberettet en lokal post. Det samme kan gøre sig gældende omkring mindre lokalhistoriske publikationer. Men fejlen kan selvfølgelig også ligge i den lokalbibliografiske post, som så må forbedres/tilrettes. Eva hører meget gerne hvis man har problemer – man kan nemt løbe sur i faustnumre, F16 felter og den slags.  
I Helsingør foregår der ved Lone Lyks hjælp et større tilretningsprojekt af gamle lokalbibliografiposter. Lone Lyk kan selvfølgelig ikke tilføje ting der mangler, men hun kan placere emneord i de optimale felter, sørge for henvisningsfelter, F16 mm., det hele for at optimere søgemulighederne. 

4. DLU 
Kort Referat fra det seneste møde i DLU 14/1-2008 /v Eva Stennicke

Det blev indledningsvis bemærket at det berammede DLU møde den 24/4 er udsat til den 30/5.

På vores eget møde drøftedes muligheden for at placere ansvaret for bibliotekernes arbejde på det lokalhistoriske/lokalbibliografiske område i overbygningsfunktionen/de nye CB-kontrakter.

5. Vores egen verden
a) Brush-up mødet 31/1-2008. Referatet fra mødet samt Redaktionsprincipperne var vedlagt dagsordenen.
Problemerne med registrering af det materiale, som kommunerne lægger ud på deres hjemmesider, og ikke udsender i trykt form, blev endnu engang diskuteret. ”Almindelige” mennesker har ikke adgang til alle de hjemmesider som Statsbibliotek/Det Kongelige Bibliotek høster 4 gange om året. På grund af lovgivning omkring personoplysninger og lign, må dette materiale kun anvendes i forskningsøjemed. 

Vi andre kan printe noget ud – Eva gør det selv ved større publikationer, men som Bente bemærkede, dermed sikrer man sig jo ikke imod at der ved et byrådsmøde et år efter sker en ændring/tilføjelse til den plan man har printet ud – og så er den pludselig ikke gældende, men et øjebliksbillede. Et eksempel på en konkret ”oplagt” hjemmeside i lokalbibliografien er derimod www.hillerodindustrihistorie.dk 
b) Bogmærket – alle har fået en CD med master. 
Egedal og Fredensborg har planlagt et bogmærke, og i Helsingør har kommunikationsmedarbejderen lovet at næste gang Helsingør skal have et bogmærke med reklamer på den ene side, så kommer www.lokalbibliografi.dk mm. på den anden. 
c) RSS Fedds
Eva orienterede om forsøget med at sætte RSS Feeds på udvalgte søgeord i bibliotek.dk og på den måde automatisk få besked, når der er hit. Indtil nu er der feeds på: Allerød, Egedal, Fredensborg, Frederikssund, Frederiksværk, Gribskov, Halsnæs, Helsingør, Hillerød, Hundested og Hørsholm.
Forsøget virker lovende. På den måde er der en chance for at man hurtigt fanger de nye artikler fra f.eks. Arkitekten og Teknik & Miljø ligesom der måske kan dukke en relevant publikation frem. Dette tiltag sammen med en fortsat indeksering af de lokale lokalhistoriske tidsskrifter/årbøger, skulle sikre at man løbende kan finde henvisninger til nye aktuelle emner i lokalbibliografien, samtidig med at der holdes fast i indekseringen af de lokale lokalhistoriske tidsskrifter, som for de flestes vedkommende kun indekseres i lokalbibliografien. 
Sys foreslog at det også skulle være muligt at abonnere på RSS Feeds på de lokalbibliografiske poster i basen i Helsingør. Efterfølgende har Eva undersøgt ideen. Desværre kan det ikke lade sig gøre. I Axiell’s system er RSS Feeds kædet sammen med datoen for hvornår en titel indgår – altså får tilknyttet en beholdningsoplysning. Og der er jo ingen beholdningsoplysninger på de lokalbibliografiske poster.
Punktet afsluttedes med lidt statistik. Lokalbibliografien indeholder maj 2008 27450 poster. Eva har undersøgt på DBC om det kan lade sig gøre at slette poster, og det kan det. Der vil på et givet tidspunkt bl.a. blive slettet ca. 100 dobbeltposter fra Fredensborg Kommune. Det skyldes at der for adskillige år siden manuelt blev indtastet nogle poster fra denne kommune samtidig med at disse poster ved en fejl kom med i det samlede konverteringsprojekt af den trykte lokalbibliografi.

6. Gensidig orientering
Merete orienterede om Karlebo Lokalhistoriske Arkivs midlertidige placering på Fredensborg Bibliotek. P.t. er der sonderinger i gang omkring en anden og vel også mere hensigtsmæssig placering. 
Eva fortalte om Helsingør Leksikon som ligger på www.helsingorleksikon.dk og er bygger på et wiki-fundament.

7. Evt.
Næste møde blev fastsat til mandag den 10. november kl. 9-11 i Fredensborg.